
	Teisės akto projekto pakeitimai

	Parlamento pakeitimai, išdėstomi dviejuose stulpeliuose

Išbrauktos teksto dalys žymimos pusjuodžiu kursyvu kairiajame stulpelyje. Pakeitimai žymimi pusjuodžiu kursyvu abiejuose stulpeliuose. Naujas tekstas žymimas pusjuodžiu kursyvu dešiniajame stulpelyje.

Kiekvieno pakeitimo antraštės pirmoje ir antroje eilutėse nurodoma atitinkama svarstomo teisės akto projekto dalis. Jei pakeitimas susijęs su esamu teisės aktu, kurį siekiama pakeisti teisės akto projektu, antraštėje pridedamos trečia ir ketvirta eilutės, kuriose atitinkamai nurodomas esamas teisės aktas ir keičiama šio teisės akto dalis. 

Parlamento pakeitimai, pateikiami konsoliduoto teksto forma

Naujos teksto dalys žymimos pusjuodžiu kursyvu. Išbrauktos teksto dalys nurodomos simboliu „▌“ arba perbraukiamos. Pakeistos teksto dalys nurodomos naują tekstą pažymint pusjuodžiu kursyvu, o ankstesnį nereikalingą tekstą išbraukiant arba perbraukiant. 
Nežymimi tik grynai techninio pobūdžio pakeitimai, kuriuos daro tarnybos, siekdamos parengti galutinį tekstą.

EUROPOS PARLAMENTO TEISĖKŪROS REZOLIUCIJOS PROJEKTAS
dėl pasiūlymo dėl Tarybos sprendimo dėl Europos Sąjungos ir Norvegijos Karalystės susitarimo dėl administracinio bendradarbiavimo, kovos su sukčiavimu ir reikalavimų vykdymo pridėtinės vertės mokesčio srityje dalinio pakeitimo priėmimo Sąjungos vardu
(COM(2023)0736 – C9‑0007/2024 – 2023/0419(NLE))
(Konsultavimosi procedūra)
Europos Parlamentas,
–	atsižvelgdamas į pasiūlymą dėl Tarybos sprendimo (COM(2023)0736),
–	atsižvelgdamas į Europos Sąjungos ir Norvegijos Karalystės susitarimo dėl administracinio bendradarbiavimo, kovos su sukčiavimu ir reikalavimų vykdymo pridėtinės vertės mokesčio srityje dalinio pakeitimo projektą (COM(2023)0736),
–	atsižvelgdamas į Sutarties dėl Europos Sąjungos veikimo 113 straipsnį ir į 218 straipsnio 6 dalies antros pastraipos b punktą, pagal kuriuos Taryba kreipėsi į Parlamentą dėl konsultacijos (C9‑0007/2024),
–	atsižvelgdamas į Darbo tvarkos taisyklių 82 straipsnį ir 114 straipsnio 8 dalį,
–	atsižvelgdamas į Ekonomikos ir pinigų politikos komiteto pranešimą (A9‑0000/2024),
1.	pritaria iš dalies pakeisto susitarimo sudarymui;
2.	paveda Pirmininkei perduoti Parlamento poziciją Tarybai, Komisijai ir valstybių narių bei Norvegijos Karalystės vyriausybėms ir parlamentams.

Pasiūlymu siekiama iš dalies pakeisti 2018 m. rugsėjo mėn. įsigaliojusį ES ir Norvegijos susitarimą dėl administracinio bendradarbiavimo, kovos su sukčiavimu ir reikalavimų vykdymo pridėtinės vertės mokesčio (PVM) srityje.
Juo ES valstybėms narėms ir Norvegijai sudaromos sąlygos bendradarbiauti panašiai, kaip valstybės narės bendradarbiauja kovodamos su sukčiavimu PVM, ir padėti vienos kitoms vykdyti reikalavimus PVM srityje. Tačiau nuo 2018 m. padaryta keletas ES valstybių narių bendradarbiavimo PVM srityje pakeitimų ir nustatyta naujų administracinio bendradarbiavimo priemonių:
	patobulintas tinklas „Eurofisc“ stiprinant valdymą (bendras duomenų tvarkymas ir analizė);
	numatytos galimybės bendrai atlikti administracinius tyrimus (bendrus auditus);
	bendradarbiaujama su kitomis ES teisėsaugos institucijomis (Europolu, OLAF);
	dalijamasi pagrindine informacija apie importą ir transporto priemones;
	nustatytos naujos administracinio bendradarbiavimo priemonės, suteikiančios galimybę keistis informacija ne vien standartinėmis formomis;
	atnaujintos teisinės nuorodos į naujas bendrąsias duomenų apsaugos taisykles ES, taip pat aiškiai nurodoma, kad ES ir Norvegijos jungtinis komitetas nėra kompetentingas bendriesiems ginčams dėl duomenų apsaugos spręsti.
Pirmiau minėtus pakeitimus įtraukus į iš dalies pakeistą susitarimą būtų sudarytos sąlygos geresniam bendradarbiavimui ir sustiprinta kova su sukčiavimu PVM, taip sukuriant pridėtinės vertės tiek ES valstybėms narėms, tiek Norvegijai. Juo taip pat bus suderintas Norvegijos ir valstybių narių bendradarbiavimas, taikant tokią pačią bendradarbiavimo struktūrą, kokią šiuo metu taiko ES valstybės narės.
Pagal SESV 218 straipsnio 6 dalį Taryba gali priimti sprendimą sudaryti susitarimą tik Europos Parlamentui pateikus savo nuomonę.
Pranešėjas palankiai vertina šį ES ir Norvegijos dvišalį susitarimą ir pritaria Komisijai, kad priėmus šio susitarimo pakeitimus bus sukurtas tvirtas teisinis pagrindas glaudžiam Norvegijos ir valstybių narių bendradarbiavimui.

